དེང་གི་ཆར་བོད་ལ་སྟོན་པ་གསར་བ་ཞིག་བྱུང་ནས་བན་བོན་གང་ལའང་མ་འདྲ་བའི་ཆོས་ལུགས་ཀྱི་ལྟ་གྲུབ་ཅིག་བསྐྲུན་ནས་ནུབ་ཕྱོགས་ཀྱི་དཀོན་ཅོག་ནང་བཞིན་དོགས་སློང་བྱེད་མི་ཆོག་པ་ཅིག་བཟོ་བའི་དབང་དུ་བཏང་ནའང་།དེ་ནི་བསམ་ཚུལ་ཉི་ཚེ་བའམ་འཕྲལ་སེལ་ལ་དམིགས་པའི་བྱེད་སྟངས་ཤིག་ལས་ཕུགས་རྒྱང་རིང་བོའི་དོན་ཆེན་ཞིག་མིན།དེ་བས།དགའ་ལྡན་བླ་སྤྱིས་དགའ་སྤྲོ་དང་བཅས་སྤེལ་བའི་གསལ་བསྒྲགས་ནང་གསལ་བའི་ཆོས་དད་ཟེར་བ་དེ་གང་འདྲ་ཞིག་ལ་བརྗོད་ཀྱི་ཡོད་མེད་གསལ་ཁ་ཆགས་མེད་པའི་ཁར།བརྡ་འཕྲིན་དུས་རབས་ནང་དུ་བྱས་པ་མཐའ་དག་ཕྱི་གསལ་ནང་གསལ་ཡིན་པས།བོད་བརྒྱུད་སངས་རྒྱས་ཆོས་ལུགས་འཛམ་གླིང་སྟེང་དར་སྤེལ་ལ་གེགས་སུ་མི་འགྱུར་བའི་ངེས་པ་མེད་ལ།སེ་ར་དང་དགའ་ལྡན་བླ་སྤྱིར་ནམ་རྒྱུན་འབྲེལ་ལམ་ཟབ་པའི་དམངས་གཙོའི་ཡུལ་ལུང་གི་སྦྱིན་བདག་ཆེན་མོ་དག་ལའང་བློ་ཕམ་མི་བྱུང་བའི་ངེས་པ་དེ་ལས་ཀྱང་མེད།